杉下聾僧
作者：釋永頤
朝代：宋

paragraphs: 殿陰古杉高百尺，蒼弁虬髯森淀漆。
林深化蝶粉光冷，威鳳飄颻感仙實。
旁有聾僧喚不聞，囁囁枯吟如有失。
或時兀坐何堆豗，或時手把古書帙。
帙中明星不復記，案上吟篇已亡律。
居山六月不知暑，地凉豔草生幽苾。
茶竈泥崩古蘚黏，石盆仰地蓮花出。
山童晝睡靠其旁，袴如盤絡不掩膝。
僧今老矣無別懷，時夢響潭清汩汩。
終當卜室居其偏，坐看蜿蜒舞清溢。